- Huitfeldt blir kulturminister – NRK Norge – Oversikt over nyheter fra ulike deler av landet
- Huitfeldt blir kulturminister
Trond Giskes etterfølger blir Anniken Huitfeldt, skriver Aftenposten.no.
Anniken Huitfeldt har sittet som statsråd i barne- og likestillingsdepartementet i underkant av to år.
Publisert 19.10.2009, kl. 18.25 Oppdatert 19.10.2009, kl. 21.02
Regjeringskabalen begynner å bli klar, og ifølge Aftenposten.no , skal barne- og likestillingsministeren ta over sjefsjobben for Kultur- og kirkedepartementet.
Grete Faremo har tidligere vært statsråd i flere departementer.
Anniken Huitfeldt (Ap) tok over som barne- og likestillingsminister i februar 2008, da Manuela Ramin-Osmundsen trakk seg etter kritikk av omstendighetene rundt ansettelsen av Ida Hjort Kraby som nytt barneombud.
Det er også klart at Arbeiderpartiets Grete Faremo gjør comeback som statsråd, etter det NRK erfarer.
Faremo er en veteran i rikspolitikken, og har sittet som ståtsråd i flere perioder. I Gro Harlem Brundtlands tredje regjering var hun både bistandsminister, justisminister og olje- og energiminister.
Les også: Halvorsen blir kunnskapsminister
Etter det NRK erfarer skal forsvarsminister Anne-Grete Strøm-Erichsen være klar som helseminister. Hun har vært statsråd og sjef for Forsvarsdepartementet siden 2005.
Strøm-Erichsen får den krevende oppgaven med å iverksette den store samhandlingsreformen .
Hun skal ha vært Jens Stoltenbergs favoritt til denne posten etter å ha gjort en god jobb som forsvarsminister.
Veteraner tilbake til regjeringen:
Flere gjør comeback i regjeringen.
Les også: Trond Giske blir næringsminister
Det er trolig klart for at to tidligere finansministre skal tilbake til regjeringen.
Tidligere finansminister, Karl Eirik Schjøtt-Pedersen, nå stabssjef ved statsministerens kontor, får en ny post som samordningsminister.
Karl Eirik Schjøtt-Pedersen blir samordningsminister.
Denne posten er en såkalt konsultativ statsråd som ikke har et departement, men som blant annet kan være en stedfortreder for statsministeren når han er borte. Samordningsministeren skal kunne lede forhandlinger i regjeringen og avlaste statsministeren.
Schjøtt-Pedersen var fiskeriminister fra 1996 til 1997 og finansminister mellom 2000 og 2001.
Fylkesmann i Hedmark, Sigbjørn Johnsen (Ap), blir ny finansminister .
Han har også tidligere voktet Norges pengesekk, også han i Gro Harlem Brundtlands tredje regjering.
Sliter med å rekruttere topp-politikere
Jens Stoltenberg har med dette hentet inn flere veteraner når han nå skal fornye regjeringen. Politisk kommentator i NRK Magnus Takvam, mener dette illustererer at Arbeiderpartiet har et rekrutteringsproblem.
– De har ikke greid å utdanne det nye sjiktet av topp-politikere ennå, sier han.
Takvam påpeker at de jobbene som disse fyller, er de mest krevende i hele regjeringen.
– Finansdepartementet står foran knallharde økonomiske prioriteringer, og Forsvarsdepartementet har krigen i Afghanistan som en stor utfordring, sier han.
Alt tyder på at statsminister Jens Stoltenberg viser fram nye og gamle statsråder etter ekstraordinært statsråd i morgen formiddag.